Kokkeskolen: Taco' lov!
Selv Grandiosaen taper mot hete krydderblandinger og tynne lefser fylt med kjøttdeig. Denne mattrenden har eldgamle røtter i den sør-amerikanske indianerkulturen. Sammen med meksikanernes krydder, blandet europeerne inn sine mattradisjoner og nye smaker oppsto. Jeg er i utgangspunktet skeptisk til ferdige blandinger i fargerike glass og pakninger. Jeg vil helst finne ut av ting selv, lage egne sauser og blandinger, teste og smake. Til alle taco-elskere rundt om i landet: Kjøttdeig i tacolefse og -skjell når ny høyder om du tar deg tid til å lage din egen krydderblanding, guacamole eller tomatsalsa!500 g kjøttdeig 1 ts paprikapulver 2 ts spisskummen 2 ts salt 1 ts chilipulver (grov) 1 / 2 ts hvitløkspulver 1 / 2 ts malt koriander Tilbehør: Mais, salat og revet ost. Tomatsalsa: 4 tomater, 1 løk, 1 fedd hvitløk, 1/2 ts salt, saft fra én lime, 1 ss hakket frisk koriander Guacamole: 2 modne avokadoer, 1/2 finhakket løk, 1 ss finhakket frisk koriander, 1/2 ts salt, saften fra én limeDel opp tomatene i båter, bruk en skje til å fjerne den bløte tomatkjernen. Skjær tomatkjøttet i små terninger. Del opp løken i tilsvarende terninger og bland sammen med finhakket hvitløk. Ha over limesaft og hakket frisk koriander. Sett kjølig til bruk.Del avokadoene i to og fjern steinen. Skrap ut kjøttet med en skje og legg det i en bolle. Press over saften av en lime, dette forhindrer at avokadokjøttet misfarges. Tilsett resten av ingrediensene og mos blandingen sammen med en gaffel. Ikke mos blandingen helt i stykker, det skal være litt klumper i hjemmelaget guacamole. Dekk bollen med plast til den skal brukes.Ha kjøttdeigen i stekepannen sammen med de forskjellige krydderne, stek til kjøttdeigen er kornete og gjennomstekt. Hell av overflødig fett i pannen. Varm tortillaene i stekepannen, slik at de blir myke og lett å forme. Ferdigkjøpte tacoskjell varmes i stekeovnen før bruk.Fyll tortilla og skjell med kjøtt, friske salatblader, maiskorn og litt av tomatsalsaen. Server sammen med guacamole og tomatsalsa, eventuelt rømmedipp. Denne artikkelen har tidligere stått på trykk i VG. Magnar Kirknes skriver spalten Kokkeskolen hver lørdag i VG Helg.
Butikkhyllene bugner av tex-mex-produkter: Taco er Norges nye nasjonalrett.